ADD รายได้บริการทะลัก! ดันงบ 9 เดือนกำไรโต 54% แตะ 74.27 ลบ. เคาะปันผล 0.15 บ.
ADD รายได้บริการดิจิทัลคอนเทนต์- พัฒนาระบบเทคโนโลยีทะลัก! ดันงบ 9 เดือนกำไรโต 54% แตะ 74.27 ลบ. เคาะปันผล 0.15 บ. XD 26 พ.ย. จ่าย 15 ธ.ค.นี้     
ADD รายได้บริการดิจิทัลคอนเทนต์- พัฒนาระบบเทคโนโลยีทะลัก! ดันงบ 9 เดือนกำไรโต 54% แตะ 74.27 ลบ. เคาะปันผล 0.15 บ. XD 26 พ.ย. จ่าย 15 ธ.ค.นี้     
16 พ.ย. 2564

นายสมโภช ทนุตันติวงศ์ ประธานเจ้าหน้าที่ฝ่ายการเงิน บริษัท แอดเทค ฮับ จำกัด (มหาชน) หรือ ADD ผู้ดำเนินธุรกิจผู้ให้บริการระบบสนับสนุนบริการดิจิทัลคอนเทนต์บนโทรศัพท์เคลื่อนที่และให้บริการพัฒนาระบบเทคโนโลยีสารสนเทศ แจ้งตลาดหลักทรัพย์แห่งประเทศไทย ถึงงบผลการดำเนินงวด 9 เดือนของปี 2564 ว่า บริษัทฯมีรายได้จากการให้บริการรวม เท่ากับ 387.08 ล้านบาท เพิ่มขึ้น 157.10 ล้านบาท หรือคิดเป็นอัตราการเติบโตร้อยละ 68.31 เมื่อเทียบจากปีก่อนที่มีรายได้ 229.98 ล้านบาท และมีกำไรสุทธิ 74.27 ล้านบาท เพิ่มขึ้น 26.10 ล้านบาท หรือคิดเป็นอัตราการเติบโตร้อยละ 54.18 เมื่อเทียบจากปีก่อนที่มีกำไรสุทธิ 48.17 ล้านบาท
ขณะที่ผลการดำเนินงานไตรมาส 3/2564 บริษัทฯ มีรายได้รวมจากการให้บริการ เท่ากับ 124.30 ล้านบาท เพิ่มขึ้นร้อยละ 53.86 เมื่อเทียบกับช่วงเดียวกันของปีก่อน  และมีกำไรสุทธิอยู่ที่ 23.21 ล้านบาท เพิ่มขึ้นร้อยละ 39.06 เมื่อเทียบกับช่วงเดียวกันของปีก่อน
ทั้งนี้ สาเหตุที่ผลการดำเนินงานในงวด 9 เดือนปรับตัวเพิ่มขึ้น เป็นผลมาจาก 3 กลุ่มธุรกิจหลักได้แก่ 1.) ธุรกิจการให้บริการดิจิทัลคอนเทนต์ผ่านช่องทางโทรคมนาคม ที่มีรายได้ 333.01 ล้านบาท หรือเพิ่มขึ้น 76.85% เมื่อเทียบจากงวดเดียวกันของปีก่อน เนื่องจากการเพิ่มขึ้นของจำนวนคู่ค้าด้านการตลาดในช่องทางออนไลน์ซึ่งทำให้การให้บริการสามารถเข้าถึงกลุ่มผู้ใช้โทรศัพท์ที่มีความหลากหลายมากขึ้น และมีกำไรขั้นต้นจำนวน 90.63 ล้านบาท เพิ่มขึ้น 34.37 ล้านบาท หรือเพิ่มขึ้น 61.09% โดยมีอัตรากำไรขั้นต้นเท่ากับ 27.22% ลดลงจากช่วงเดียวกันของปีก่อนที่มีอัตรากำไรขั้นต้นเท่ากับ 29.88% เนื่องจากต้นทุนส่วนแบ่งรายได้ให้แก่คู่ค้าด้านการตลาดในช่องทางออนไลน์โดยเฉลี่ยมีอัตราส่วนแบ่งรายได้ที่สูงขึ้น
2.) ธุรกิจการให้บริการพัฒนาระบบเทคโนโลยีสารสนเทศสำหรับอุปกรณ์อิเล็กทรอนิกส์ มีรายได้ จำนวน 53.81 ล้านบาท เพิ่มขึ้น 12.56 ล้านบาท หรือเพิ่มขึ้น 30.44% เนื่องจากบริษัทมีการให้บริการโครงการใหม่แก่ลูกค้ากลุ่มผู้ให้บริการโทรศัพท์เคลื่อนที่ และมีกำไรขั้นต้นจำนวน 31.86 ล้านบาท เพิ่มขึ้น 5.02 ล้านบาท หรือเพิ่มขึ้น 18.69% โดยมีอัตรากำไรขั้นต้นเท่ากับ 59.22% ลดลงจากช่วงเดียวกันของปีก่อนที่มีอัตรากำไรขั้นต้นเท่ากับ 65.08% เนื่องจากต้นทุนค่าบริการคลาวด์เซิร์ฟเวอร์และต้นทุนที่เกี่ยวข้องกับพนักงานเพิ่มขึ้น และ 3.) ธุรกิจการให้บริการโฆษณาผ่านอินเทอร์เน็ตสำหรับสินค้าและบริการ อยู่ที่ 0.26 ล้านบาท ลดลงจากช่วงเดียวกันของปีก่อน 0.16 ล้านบาท หรือลดลง 37.66% และมีขาดทุนขั้นต้น จำนวน 1.76 ล้านบาท
ทั้งนี้ ที่ประชุมคณะกรรมการบริษัทฯ ได้มีมติจ่ายปันผลงวดไตรมาส 3/2564 (ก.ค.-ก.ย. 2564)ในอัตราหุ้นละ 0.15 บาท คิดเป็นจำนวนเงินทั้งสิ้น 24 ล้านบาท โดยวันกำหนดรายชื่อผู้มีสิทธิได้รับปันผล (Record date) วันที่ 29 พฤศจิกายน 2564 และวันที่ไม่ได้รับสิทธิปันผล (XD) วันที่ 26 พฤศจิกายน 2564 เพื่อดำเนินการจ่ายปันผลในวันที่ 15 ธันวาคม 2564 
นายสมโภช กล่าวอีกว่า บริษัทฯยังคงตั้งเป้าอัตราการเติบโตของรายได้รวมในปีนี้ไม่ต่ำกว่า 50% ตามแผนที่วางไว้ บนพื้นฐานการขยายตัวของอุตสาหกรรมโทรคมนาคม โดยมองภาพรวมธุรกิจในช่วงโค้งสุดท้ายของปีนี้ บริษัทฯยังคงเดินหน้าขยายการการให้บริการทั้งในส่วนของการให้บริการดิจิทัลคอนเทนต์(Digital Content) ผ่านช่องทางโทรคมนาคม รวมถึงการให้บริการพัฒนาระบบเทคโนโลยีสารสนเทศอย่างต่อเนื่อง โดยมองว่าช่วงปลายปีนี้ ภาพรวมอุตสาหกรรมจะเริ่มมีการฟื้นตัว ซึ่งเป็นอานิสงส์จากมาตรการคลายล็อคดาวน์ รวมถึงการเปิดประเทศ ที่จะเข้ามาเป็นตัวแปรหลักของการกระตุ้นเศรษฐกิจ และช่วยให้ผู้บริโภคมีกำลังซื้อกลับมาอีกครั้ง
ประกอบกับเชื่อว่า ภาพรวมของตลาดบริการ Digital ยังคงเติบโตต่อเนื่อง โดยจะเห็นได้จากมูลค่าตลาดรวมที่ 231,220 ล้านบาท แม้ว่าประเทศไทยจะยังคงอยู่ในสถานการณ์การแพร่ระบาดของไวรัสโควิด-19ก็ตาม แต่ด้วยพฤติกรรมผู้บริโภคที่เปลี่ยนเข้าสู่ยุคดิจิทัลมากขึ้น ส่งผลให้การให้บริการออนไลน์ต่างๆ เพิ่มมากขึ้นในทุกอุตสาหกรรม รวมถึงการลงทุนเครือข่าย 5G ถือเป็นโครงข่ายความเร็วสูง ซึ่งเป็นปัจจัยส่งเสริมให้เกิดการใช้งานได้จริงในอนาคต  หนุนให้มีการพัฒนาแพลตฟอร์ม Digital Content ใหม่ๆ ออกมารองรับความต้องการของผู้บริโภค โดยเฉพาะการใช้บริการ Digital Content ในรูปแบบการสมัครสมาชิก ซึ่งจากปัจจัยดังกล่าวเป็นตัวสนับสนุนให้ภาพรวมธุรกิจในอนาคตเติบโตอย่างโดดเด่น
ทั้งนี้จากประเด็นดังกล่าว ส่งผลให้บริษัทฯเตรียมขยายงานด้าน Content หรือ Solution ใหม่ๆ เพื่อสร้างโอกาสการเติบโตตามการขยายตัวของผู้ให้บริการโทรศัพท์เคลื่อนที่ (Operator) ผ่านการเชื่อมโยงไปยังอุตสาหกรรมอื่นๆ รวมถึงมองหาโอกาสในการลงทุนขยายธุรกิจ ซึ่งในเบื้องต้นคาดว่าจะเห็นความชัดเจนได้ในช่วงต้นปี 2565 อย่างแน่นอน